DA Den Europæiske Unions Tidende L 43/43

EFTA-TILSYNSMYNDIGHEDENS AFGØRELSE

Nr. 367/11/KOL

af 30. november 2011

om ændring af listen i punkt 39 i del 1.2 i kapitel I i bilag I til aftalen om Det Europæiske Økonomiske Samarbejdsområde over de grænsekontrolsteder i Island og Norge, der er godkendt til at føre veterinærkontrol med levende dyr og animalske produkter fra tredjelande, og om ophævelse af EFTA-Tilsynsmyndighedens afgørelse nr. 111/11/KOL

EFTA-TILSYNSMYNDIGHEDEN HAR —

UNDER HENVISNING TIL punkt 4.B. 1) og 3), og punkt 5.b), i indledningen til kapitel I i bilag I til EØS-aftalen,

UNDER HENVISNING TIL den i punkt 1.1.4, kapitel I, bilag I til EØS-aftalen omhandlede retsakt (Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1)), som ændret og tilpasset til EØS-aftalen ved de sektortilpasninger, der er nævnt i bilag I til samme aftale, særlig artikel 6, stk. 2, i retsakten,

UNDER HENVISNING TIL den i punkt 1.2.111, kapitel I, bilag I til EØS-aftalen omhandlede retsakt (Kommissionens beslutning 2001/812/EF af 21. november 2001 om betingelserne for godkendelse af grænsekontrolsteder, der er ansvarlige for veterinærkontrol af tredjelandsprodukter, som føres ind i EF (2)), som ændret, særlig artikel 3, stk. 5, i retsakten, og

ud fra følgende betragtninger:

EFTA-Tilsynsmyndigheden (tilsynsmyndigheden) ophævede ved afgørelse nr. 111/11/KOL af 11. april 2011 (3) sin afgørelse nr. 8/11/KOL af 26. januar 2011 (4) og opstillede en ny liste over grænsekontrolsteder i Island og Norge, der er godkendt til at føre veterinærkontrol med levende dyr og dyreprodukter, der indføres fra tredjelande.

Den 30. maj 2011 modtog tilsynsmyndigheden et forslag fra Island om at ændre kategorierne for animalske produkter på to grænsekontrolsteder i Island. For grænsekontrolstedet Keflavík Airport (IS KEF 4) blev der anmodet om at udvide kategorien for animalske produkter til konsum til »Alle produkter« og tilføje kategorien »Andre produkter«. For grænsekontrolstedet Reykjavík Eimskip (IS REY 1a) blev der anmodet om at udvide kategorien for animalske produkter til konsum til »Alle produkter« og ændre kategorien »Andre produkter« til »Alle emballerede produkter«.

Fra den 8. til den 11. november 2011 gennemførte tilsynsmyndigheden en fælles inspektion med Europa-Kommissionens Levnedsmiddel- og Veterinærkontor. I løbet af denne inspektion blev grænsekontrolstederne Keflavík Airport (IS KEF 4) og Reykjavík Eimskip (IS REY 1a) besøgt.

På grundlag af de forhold, der blev konstateret i løbet af den fælles inspektion, undertegnede inspektørerne fra tilsynsmyndigheden og Europa-Kommissionen den 10. november 2011 en fælles henstilling.

Ifølge den fælles henstilling foreslås følgende:

— For grænsekontrolstedet Keflavík Airport (IS KEF 4) foreslås det at udvide kategorien for animalske produkter til konsum til »Alle produkter« og tilføje en kategori for »Andre produkter«. Grænsekontrolstedet bør derefter opføres på listen som HC(2), NHC(2).

— For grænsekontrolstedet Reykjavík Eimskip (IS REY 1a) foreslås det at udvide kategorien for animalske produkter til konsum til »Alle produkter« og ændre kategorien »Andre produkter« til »Alle emballerede produkter«. Grænsekontrolstedet bør derefter opføres på listen som HC(2), NHC(2).

Tilsynsmyndigheden henviste ved afgørelse nr. 365/11/KOL sagen til EFTA-Veterinærkomitéen, der bistår EFTA-Tilsynsmyndigheden. Foranstaltningerne i denne afgørelse er i overensstemmelse med den enstemmige udtalelse fra EFTA-Veterinærkomitéen, der bistår EFTA-Tilsynsmyndigheden, og den endelige ordlyd af foranstaltningerne forbliver uændret —

VEDTAGET DENNE AFGØRELSE:

Artikel 1

Veterinærkontrollen med levende dyr og dyreprodukter, der føres ind i Island og Norge fra tredjelande, foretages af de kompetente nationale myndigheder på de godkendte grænsekontrolsteder, der er anført på listen i bilaget til denne afgørelse.

Artikel 2

EFTA-Tilsynsmyndighedens afgørelse nr. 111/11/KOL af 11. april 2011 ophæves herved.

Artikel 3

Denne afgørelse træder i kraft den 30. november 2011.

Artikel 4

Denne afgørelse er rettet til Island og Norge.

Artikel 5

Kun den engelske udgave er autentisk.

Udfærdiget i Bruxelles, den 30. november 2011. På EFTA-Tilsynsmyndighedens vegne Sverrir Haukur GUNNLAUGSSON Medlem af Kollegiet Xavier LEWIS Direktør for afdelingen for juridiske og eksekutive anliggender

(1) EFT L 24 af 30.1.1998, s. 9.

(2) EFT L 306 af 23.11.2001, s. 28.

(3) EUT L 170 af 30.6.2011, s. 39, og EØS-tillæg nr. 36 af 30.6.2011, s. 39.

(4) EUT L 85 af 31.3.2011, s. 27, og EØS-tillæg nr. 16 af 31.3.2011, s. 1.